**DISPOZIŢIA**

**nr. 1130 din 19 decembrie 2023**

**privind aprobarea finalizării cu succes a emisiunii de** **obligațiuni ale Județului Cluj**

 Analizând Referatul nr. 50136 din 19.12.2023 privind aprobarea finalizării cu succes a emisiunii de obligațiuni ale Județului Cluj, întocmit de către Direcţia Generală Buget-Finanţe, Resurse Umane;

Ținând cont de:

* Hotărârea Consiliului Judeţean Cluj nr. 249/2022 privind aprobarea contractării unei finanţări rambursabile interne prin emisiune de obligațiuni ale Județului Cluj, cu modificările și completările ulterioare;
* Dispoziția nr. 1123 din 14 decembrie 2023 a Președintelui Consiliului Județean Cluj privind aprobarea structurii emisiunii de obligațiuni ale Județului Cluj;

Luând în considerare dispozițiile:

* art. 2 alin. (2) și art. 3 alin. (2) din Legea 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;

În conformitate cu prevederile:

* art. 191 alin. (1) lit. f) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

În temeiul competențelor stabilite prin art. 196 alin. (1) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**DISPUNE**

:

Art.1 Se aprobă finalizarea, în data de 19 decembrie 2023, ora 13, a perioadei de subscriere în cadrul plasamentului privat adresat exclusiv investitorilor calificați („**Plasamentul**”), prin care au fost oferite spre vânzare un număr maxim de 756.800 obligațiuni nominative, neconvertibile, garantate, emise în formă dematerializată prin înscriere în cont, cu o valoare nominală unitară de 100 EUR și o valoare nominală totală de 75.680.000 EUR („**Obligațiunile**”).

Art.2 Se constată și se validează, pe baza subscrierilor efectuate prin intermediul intermediarilor Plasamentului, faptul că din totalul de 756.800 Obligațiuni oferite spre subscriere, a fost subscris un număr total de 756.800 Obligațiuni, cu o valoare nominală unitară de 100 EUR și o valoare nominală totală de 75.680.000 EUR („**Obligațiunile Subscrise**”): fiind astfel atins pragul de succes al Plasamentului de 75% din totalul Obligațiunilor oferite spre subscriere.

Art. 3 Se aprobă emiterea Obligațiunilor Subscrise, după cum urmează:

1. Rata cuponului: variabilă, plătibilă semi-anual, calculată conform formulei EURIBOR6M + 3,25%;
2. Prețul emisiunii: 100% din valoarea nominală;
3. Data alocării Obligațiunilor către investitori: 19 decembrie 2023;
4. Data emisiunii: 21 decembrie 2023;
5. Data decontării: 21 decembrie 2023;
6. Data scadenței: 21 decembrie 2033 (10 ani).

Art.4 Se aprobă admiterea la tranzacționare pe piața reglementată administrată de BVB (segmentul principal, categoria obligațiuni municipale) a Obligațiunilor Subscrise, precum și îndeplinirea tuturor formalităților și acțiunilor necesare în fața tuturor autorităților competente în vederea acestei listări. Data anticipată a admiterii la tranzacționare a Obligațiunilor Subscrise este 18 ianuarie 2024.

Art.5 Prevederile prezentei dispoziții vor fi duse la îndeplinire de Președintele Consiliului Județean, din cadrul Consiliului Județean Cluj

Art.6 Prezenta dispoziţie se comunică prin poștă electronică Direcţiei Generale Buget-Finanţe, Resurse Umane, precum şi Prefectului Judeţului Cluj.

 **CONTRASEMNEAZĂ:**

 **PREŞEDINTE, SECRETAR GENERAL AL JUDEȚULUI**

 **ALIN TIȘE SIMONA GACI**